NÁRODNÁ RADA SLOVENSKEJ REPUBLIKY

**III. volebné obdobie**

**Návrh zákona z ........2005,**

**ktorým sa dopĺňa zákon**

**č. 618/2003 Z. z. o autorskom práve a právach súvisiacich s autorským právom (autorský zákon)**

Národná rada Slovenskej republiky sa uzniesla na tomto zákone:

# Čl. I

Zákon č. 618/2003 Z. z. o autorskom práve a právach súvisiacich s autorským právom (autorský zákon) sa dopĺňa takto:

V § 7 ods. 3 sa za písmeno b) vkladá nové písmeno c), ktoré znie:

„c) štátne symboly, symboly obce a symboly vyššieho územného celku.“

# Čl. II

Tento zákon nadobúda účinnosť 15. novembra 2005.

D ô v o d o v á s p r á v a

A. Všeobecná časť

Návrh zákona reaguje na skutočnosť, že niektorí autori kresieb erbov územnej samosprávy ich považujú za výtvarné diela podľa autorského zákona a následne majú tendenciu ovplyvňovať používanie obecných symbolov obcami, dávať osobitný súhlas na ich používanie, zhotovovanie rôznych aplikácií, či ich publikovanie v tlači, odborných heraldických či vlastivedných publikáciách, turistických sprievodcoch, na internete a pod.

Je želateľné, aby obec a vyšší územný celok mohli slobodne disponovať svojimi symbolmi a neboli v tomto smere nijako limitovaní autormi kresieb erbov.

Erb obce vzniká spravidla ako heraldická úprava už existujúceho obecného symbolu a podľa prísnych pravidiel a zvyklostí erbovej tvorby. Nemožno ho teda vo všeobecnosti považovať za výtvarné dielo, ktoré by vzniklo tvorivou invenciou autora.

Vzhľadom na to, že by bolo finančne a časovo neúnosné osobitne zisťovať, ktorý obecný erb by možno bolo možné považovať za výtvarné dielo a ktorý nie, je účelom zákona vyňať všetky symboly paušálne spod autorskoprávnej ochrany zákona.

Podobným spôsobom je riešená táto problematika napríklad aj v Českej republike, kde v zákone č. 121/2000 S. z. o právu autorském, o právech souvisejícich s autorským právem a o změně některých zákonů (autorský zákon) § 3 Výjimky z ochrany podle práva autorského ve veřejném zájmu stanovuje, že ochrana podľa autorského práva sa nevzťahuje ani na štátne symboly, symboly územnej samosprávy a iné diela, u ktorých je verejný záujem na vylúčení z ochrany.

Navrhovaná zákonná úprava je v súlade s Ústavou Slovenskej republiky, ústavnými zákonmi, zákonmi, inými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh zákona nepredpokladá dopad na štátny rozpočet, ani na rozpočty obcí a rozpočty vyšších územných celkov. Nebude mať dopad na hospodárenie verejnoprávnych inštitúcií a nebude zakladať nároky na pracovné sily, organizačné zabezpečenie a nebude mať dopad na životné prostredie.

Vzhľadom na obsah doložky zlučiteľnosti nie je potrebná tabuľka zhody.

# *B. Osobitná časť*

K čl. I.

Navrhovaným vyňatím symbolov spod ochrany podľa autorského zákona sa umožní územnej samospráve slobodne disponovať svojimi symbolmi.

#### K Čl. II

Nadobudnutie účinnosti tohto zákona sa navrhuje v súlade s predpokladaným priebehom legislatívneho procesu.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev a právom Európskej únie**

1. **Navrhovateľ zákona:**

## Skupina poslancov Národnej rady Slovenskej republiky

1. **Názov návrhu zákona:**

Zákon, ktorým sa dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon)

1. Záväzky Slovenskej republiky vo vzťahu k Európskym spoločenstvám a Európskej únii:

Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a k Európskej únii z hľadiska priorít aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii **bezpredmetné**. S prihliadnutím na výlučne vnútroštátny charakter návrhu zákona je vyjadrovanie sa k záväzkom podľa Aktu o podmienkach pristúpenia Slovenskej republiky k Európskej únii **bezpredmetné**.

1. **Problematika návrhu zákona:**

Problematika návrhu zákona **nie je upravená v práve Európskych spoločenstiev, ani v práve Európskej únie.**

1. **Stupeň zlučiteľnosti návrhu zákona s právom Európskych spoločenstiev a právom Európskej únie:**

Vzhľadom na vnútroštátny charakter upravovanej problematiky je vyjadrovanie stupňa zlučiteľnosti návrhu právneho predpisu s právom ES/EÚ **bezpredmetné.**

1. **Gestor (spolupracujúce rezorty):**

**bezpredmetné**

1. **Účasť expertov pri príprave návrhu zákona a ich stanovisko k zlučiteľnosti návrhu zákona s právom ES/EÚ:**

Pri príprave návrhu zákona nebola účasť expertov, ani iná forma spolupráce - **bezpredmetné.**